**Záverečný účet obce Malachov**

**za rok 2020**

|  |  |
| --- | --- |
| Záverečný účet na úradnej tabuli zverejnený dňa | 2.6.2021 |
| Záverečný účet na webovej stránke obce zverejnený dňa | 2.6.2021 |
| Záverečný účet zvesený dňa | 30.6.2021 |
| Záverečný účet schválený ObZ dňa | 23.6.2021 |

Záverečný účet obce Malachov za rok 2020 je spracovaný v súlade so zákonom č. 583/2004 Z. z. o rozpočtových pravidlách územnej samosprávy a o zmene a doplnení niektorých zákonov v znení neskorších predpisov (ďalej len „zákon o rozpočtových pravidlách územnej samosprávy“). V záverečnom účte sú zohľadnené ustanovenia zákona č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov a zákona č. 597/2003 Z. z. o financovaní základných, stredných škôl a školských zariadení v znení neskorších zákonov v znení neskorších predpisov ako aj ostatné súvisiace právne normy.

1. **ROZPOČTOVÉ HOSPODÁRENIE**

Obec Malachov hospodárila v roku 2020 s rozpočtovými prostriedkami podľa schváleného a následne upraveného rozpočtu. Rozpočet obce Malachov bol na rok 2020 schválený uznesením Obecného zastupiteľstva v Malachove č. ObZ č.X/14/2019dňa 11.12.2019.

Rozpočet obce Malachov na rok 2020 bol zostavený v zmysle § 10 ods. 3 zákona o rozpočtových pravidlách územnej samosprávy.

Zmeny rozpočtu sa v roku 2020 vykonávali v súlade so zákonom o rozpočtových pravidlách územnej samosprávy, na základe ktorého o zmenách rozpočtu rozhodovalo obecné zastupiteľstvo obce.

Zoznam zmien rozpočtu obce, ktoré podliehali schvaľovaniu obecným zastupiteľstvom:

- rozpočtové opatrenie č. 1 schválené dňa 19.02.2020 uznesením č. XI/16/2020

- rozpočtové opatrenie č. 2 schválené dňa 13.05.2020 uznesením č. XII/9/2020

- rozpočtové opatrenie č. 3 schválené dňa 24.06.2020 uznesením č. XIII/13/2020

- rozpočtové opatrenie č. 4 schválené dňa 23.09.2020 uznesením č. XIV/12/2020

- rozpočtové opatrenie č. 5 schválené dňa 10.12.2020 uznesením č. XVI/18/2020

Rozpočet obce na rok 2020 ako aj záverečný účet obce bol zostavený v mene EUR. Podľa ustanovenia § 16 ods. 3 zákona o rozpočtových pravidlách územnej samosprávy obec splnila povinnosť dať si overiť účtovnú závierku za rok 2020 nezávislým audítorom.

Štruktúra rozpočtu po poslednej úprave bola nasledovná:



Podľa § 10 ods. 7 zákona o rozpočtových pravidlách územnej samosprávy bežný rozpočet obec zostavila ako prebytkový a kapitálový rozpočet ako schodkový. Po úpravách bol bežný rozpočet obce schodkový. Schodok rozpočtu bol krytý prebytkom finančných operácií.

1. **Rozbor plnenia príjmov za rok 2020**

Príjmy obce za rok 2020



1. **Bežné príjmy**

Vlastné príjmy sú tvorené daňovými a nedaňovými príjmami. Ostatné príjmy predstavovali dotácie na prenesený výkon štátnej správy a transfery zo štátneho rozpočtu.



* 1. **Daňové príjmy**

Daňové príjmy tvoria najstabilnejšiu a najvýznamnejšiu zložku rozpočtu obce.



1. Daň z príjmov a kapitálového majetku

Najväčší objem daňových príjmov obce tvoria tzv. podielové dane zo ŠR, ktoré predstavujú 89 % z celkových daňových príjmov obce. Koncom rozpočtového roka 2019 Ministerstvo financií SR zverejnilo pre obec Malachov prognózu príjmov z podielových daní vo výške 382.258 eur, v dôsledku vplyvu pandémie Covid-19 bola prognóza podielových daní viackrát upravovaná na konečnú sumu 361.559 eur. V skutočností boli obci poukázané podielové dane vo výške 373.285,15 eur, čo je oproti prognóze o 11.726,15 eur viac.

1. Daň z majetku

Daň z majetku je tvorená daňami z nehnuteľností, ktorých správcom je obec a to:

* daň z pozemkov,
* daň zo stavieb.



Predpis dane z nehnuteľností na rok 2020 bol vo výške 14 445,32 eur. Skutočné plnenie rozpočtovaných príjmov z daní z nehnuteľnosti za rok 2020 bolo na úrovni 95,37 % voči rozpočtovaným príjmom. Daň z nehnuteľností za rok 2020 bola uhradená vo výške 14.401,53 eur. Nedoplatky na dani z nehnuteľnosti k 31.12.2020 predstavujú sumu 233,77 eur. V porovnaní s rokom 2019 vzrástla suma pohľadávok o 40,06 eur.

Príjmy z daní z nehnuteľnosti oproti roku 2019 poklesli o sumu 408,57 eur.

1. Dane za tovary a služby

Dane za tovary a služby predstavujú dane za špecifické služby – miestne poplatky v zmysle zákona o miestnych daniach a poplatkoch ako aj platného všeobecne záväzného nariadenia obce.



Správcom daní uvedených v predchádzajúcej tabuľke je taktiež obec. Podmienky určovania a vyberania týchto daní platných na rok 2020 boli upravené vo VZN obce. Miestne dane a poplatky obec plnila na 103,11 %. Ich celková výška k 31.12.2020 bola 31.365,90 eur. Príjmy z miestnych daní a poplatkov oproti roku 2019 stúpli o 9.718,55 eur, pričom najväčší nárast bol zaznamenaný pri poplatku za komunálny odpad a drobný stavebný odpad.

Vývoj výberu miestnych daní za obdobie 2016 – 2020



* 1. **Nedaňové príjmy**

Nedaňové príjmy sú tvorené príjmami z podnikania a vlastníctva majetku, z administratívnych poplatkov a platieb, z úrokov a výnosov z termínovaných vkladov, z iných nedaňových príjmov.



**V skupine nedaňových príjmov** rozpočtovaná suma príjmov 26.400 eur bola splnená na 79,34 %.

Nedaňové príjmy tvoria:

1. Príjmy z podnikania a vlastníctva majetku obce v štruktúre nedaňových príjmov tvoria 15 %.  Ich zdrojom sú  príjmy z prenájmu a cintorínske poplatky vo výške 3.847,75 eur. V porovnaní s rokom 2019 sú príjmy z podnikania a vlastníctva majetku obce nižšie o 1.268 eur.
2. administratívne a iné poplatky a platby, t.j. predovšetkým správne poplatky a príjmy zo separovaného zberu. Ich podiel na celkových príjmoch je 72 %. V porovnaní s rokom 2019 poklesli o 6.212,03 eur.
3. úroky z účtov finančného hospodárenia
4. iné bežné nedaňové vlastné príjmy, ktoré predstavujú predovšetkým príjmy z dobropisov a vratky.
   1. **Granty a transfery**

Jedná sa o granty a transfery účelovo viazané, ktoré boli použité v súlade s ich účelom.

Obci boli v roku 2020 poukázané nasledovné bežné transfery a granty:



S účinnosťou od 1.1. 2020 nadobudla účinnosť novela zákona č. 544/2010 Z.z. o dotáciách v pôsobnosti Ministerstva práce, sociálnych vecí a rodiny Slovenskej republiky, ktorá sa týka najmä poskytovania dotácie na stravu.

Cieľom poskytnutia dotácie na stravu je najmä podpora výchovy detí k zdravým stravovacím návykom, ako aj finančné odbremenenie rodičov detí od platenia úhrady za stravu.

Celková priznaná výška dotácie bola 4.976,40 EUR, z toho pre ZŠ 3.265,20 EUR (skutočnosť 2.860,80 EUR) a pre MŠ 1.711,20 EUR (skutočnosť 908,40 EUR). Rozdiel nedočerpanej dotácie vo výške 1.207,20 bude predmetom zúčtovania, ktoré sa vykoná do 31.03.2021.

1. **Kapitálové príjmy**

****

Príjmy z predaja majetku vo výške 40 eur, predstavujú príjmy z predaja pozemkov. Predaj pozemkov bol prerokovaný a schválený v obecnom zastupiteľstve.

1. **Rozbor plnenia výdavkov za rok 2020**

Výdavky obec čerpala podľa zdrojov v súlade s poukazovanými príjmami, tak ako je to uvedené v nasledujúcej tabuľke:



1. **Bežné výdavky**

Zdrojom krytia bežných výdavkov sú vlastné príjmy obce a prostriedky štátneho rozpočtu.

Rozpočet po úprave k 31.12.2020 bol krytý vlastnými príjmami, prostriedkami zo ŠR a finančnými operáciami (prostriedky z minulých rokov)

* 1. **Čerpanie rozpočtu bežných výdavkov podľa funkčnej klasifikácie**

****

Najvyšším percentom sa na výdavkoch obce podieľajú výdavky na predprimárne a primárne vzdelávacie a s nimi súvisiace vedľajšie služby. Celkové výdavky na uvedenú skupinu predstavujú 223.139,94 eur, čo predstavuje takmer 44% rozpočtu.

Výdavky na prevádzku a správu obce tvoria druhú najväčšiu skupinu (200.649,97 eur, čo zodpovedá 39 % rozpočtu). Táto funkčná klasifikácia obsahuje všetky výdavky na samosprávne funkcie obce, ako napr. výdavky na platy zamestnancov a s nimi súvisiace zákonné sociálne poistenie, správu objektov, autoprevádzku, poistenie majetku, výdavky na energie, materiálové vybavenie, výdavky na poštovné a telekomunikácie, transfery, výdavky za všeobecné a špeciálne služby hradené na základe dodávateľských faktúr a iné.

8 % sa na výdavkoch obce podieľajú finančné prostriedky na nakladanie s odpadom čo, je porovnateľné s rokom 2019.

**1.2 Čerpanie rozpočtu bežných výdavkov podľa ekonomickej klasifikácie**

****

* 1. **Komentár k celkovému čerpaniu bežných výdavkov**

*01.1.1 Výkonné a zákonodarné orgány*

V rámci výdavkov verejnej správy sleduje obec výdavky na mzdy a platy. Okrem toho v rámci tohto oddielu sleduje obec aj výdavky na tovary a služby, v tom výdavky za poskytované telekomunikačné služby, výdavky materiálového charakteru, výdavky na opravy a údržbu všetkého majetku ako i výdavky za poskytované služby. Skutočné čerpanie bolo vo výške 200.649,97 eur, čo predstavuje 39 % z celkových bežných výdavkov. Z hľadiska zdrojov bolo skutočné čerpanie vykryté z vlastných bežných príjmov. Najvyššie čerpanie bolo na platy a odvody zamestnancov obce (117.998,85 eur), čo predstavuj 58,8 %. Na tovary, služby a transfery boli celkové výdavky 82.651,12 eur, z čoho najvyššiu položku tvoria výdavky na:

* údržba budov 27 199,98 eur,
* služby (všeobecné a špeciálne) 18 329,99 eur,
* energie (elektrika, plyn, voda) 4 495,40 eur,
* všeobecný materiál 3 298,44 eur,

*01.1.2 Finančná a rozpočtová oblasť*

Na tejto funkčnej klasifikácii je účtované poistenie majetku. Celková výška výdavkov je 1.135,31 eur.

*0.1.6.0 Všeobecné verejné služby*

Na tejto funkčnej klasifikácii sa rozpočtujú výdavky súvisiace s voľbami do NR SR a riadením a realizáciou sčítania obyvateľstva. Na konanie volieb do NR SR boli obci poskytnuté finančné prostriedky zo ŠR vo výške 910,48 eur, ktoré boli v plnej výške vyčerpané. Na sčítanie obyvateľstva boli obci poskytnuté prostriedky vo výške 2.580 eur, tie boli čerpané vo výške 417,62 eur, zostatok bol dočerpaný začiatkom roka 2021.

*4.5.1 Cestná doprava*

Bežné výdavky v roku 2020 na tejto funkčnej klasifikácii predstavujú výdavky na úhradu zimnej údržby ciest a opravu miestnych komunikácii. V roku 2020 obec zabezpečovala zimnú a letnú údržbu ciest s rozpočtovanou sumou vo výške 29.000,00 eur, skutočnosť bola vo výške 26.867,84 eur.

*05.1.0 Nakladanie s odpadmi*

Do tejto skupiny patrí zber, preprava, zhodnocovanie a zneškodňovanie odpadu. Výdavky za uloženie odpadu boli rozpočtované vo výške 35.000 eur, ich skutočné čerpanie bolo vo výške 34.006,56 eur. Tu je potrebné poukázať na deficit príjmov (28.917,96 eur) a výdavkov, ktorý predstavuje sumu 5.088,60 eur. Z uvedené vyplýva, že obec 15 % výdavkov na odvoz a likvidáciu komunálneho odpadu hradí z rozpočtu obce a 85 % z celkových výdavkov vyberá od obyvateľov. Od roku 2021 obec navýšila poplatok za komunálny odpad od obyvateľov 8 EUR na obyvateľa.

*06.2.0 Rozvoj obcí*

Zo schváleného rozpočtu na rozvoj obcí vo výške 6.222 eur, upraveného na sumu 972 eur sa v skutočnosti čerpalo 852,22 eur v rámci bežných výdavkov. Plán bol nakúpiť prvú časť dopravného značenia v obci vo výške 6.000 eur, ktoré sa presunulo na rok 2021.

*06.4.0 Verejné osvetlenie*

Výdavky verejného osvetlenia zahŕňajú prevádzkovanie, údržbu a skvalitňovanie verejného osvetlenia v obci. Na túto činnosť bol pre rok 2020 rozpočtovaný príspevok vo výške 5.700 eur, po úprave 5.500 eur. Skutočné výdavky boli vo výške 5.440,20 eur.

*08.1.0 Rekreácia a šport*

Výdavky súvisiace s poskytovaním rekreačných a športových služieb, s riadením rekreačných a športových činnosti, s dohľadom nad športovými zariadeniami  a ich riadením boli vyčerpané vo výške 6.732,26 eur. Dotácia pre účely športu bola poskytnutá vo výške 3.250 eur. Ostatné prostriedky boli použité na energie a materiál a na úpravu športových plôch v celkovej výške 3.482,26 eur.

*08.2.0 Kultúrne služby*

Na kultúrnu činnosť boli v obci vyčerpané výdavky v sume 639,77 eur, ktoré boli čerpané predovšetkým na reprezentačné na kultúrnu činnosť. Oproti schválenému rozpočtu, ktorý bol vo výške 4.500 eur, bolo čerpanie na úrovni 14,21%, čo bolo spôsobené vplyvom pandémie Covid-19.

*09.1.1.1 Predprimárne vzdelávanie s bežnou starostlivosťou (materská škola)*

Predškolská výchova detí bola poskytovaná prostredníctvom jednej materskej školy, zriadenej obcou Malachov. Na jej prevádzku bolo v roku 2020 vyčerpaných celkovo 93.870,02 eur vrátane zdrojov zo štátneho rozpočtu.

Najväčší objem finančných prostriedkov bol čerpaný na osobné výdavky 83.404 EUR. Za kategóriu 630 Tovary a služby boli najvyššie výdavky čerpané na energie vo výške 2.340 EUR a na nákup kníh vo výške 1 146 EUR.

*09.1.2.1 Primárne vzdelávanie s bežnou starostlivosťou (ZŠ I. stupeň)*

Prenesený výkon štátnej správy v školstve bol v roku 2020 zabezpečený z normatívnych a nenormatívnych finančných prostriedkov poukázaných zo ŠR, ktoré boli zriaďovateľom rozpísané pre ZŠ. Celkový príspevok zo ŠR na normatívne a nenormatívne prostriedky bol vo výške 78.479 eur.

Z poskytnutých finančných prostriedkov bolo na osobné výdavky použitých 44.192 eur a to predovšetkým na platy pedagogickým a nepedagogickým zamestnancom, ostatných zákonných nárokov, ale aj nenárokovateľných zložiek platov (osobné príplatky, ostatné príplatky a mimoriadne odmeny). Zákonné sociálne poistenie predstavuje sumu 15.685 eur.

Výdavky na tovary a služby boli v roku 2020 čerpané vo výške 19.653 eur, pričom najvyššie čerpanie bolo na všeobecné služby a to vo výške 4.117 eur, výdavky na stravovanie vo výške 3.524 eur a  výdavky na energie predstavovali 2.351 eur. Výdavky na dohody o prácach mimo pracovného pomeru dosiahli výšku 2.245 eur.

*09.5.0 Vedľajšie služby v školstve - školský klub detí a CVČ*

Centrum voľného času zabezpečuje svoju činnosť prostredníctvom výchovnej činnosti v krúžkoch prevažne externou formou. Celkový príspevok na CVČ v roku 2020 bol vo výške 3.301,12 eur, z toho CVČ mimo obce vo výške 1.031,60 eur.

Celkové výdavky na školský klub detí boli vo výške 23.579 eur ktoré boli kryté poplatkami od rodičov detí, resp. ich zákonných zástupcov a príspevkom od zriaďovateľa. Na vyplatenie osobných výdavkov pedagogických a nepedagogických zamestnancov (platy, odvody do poistných fondov) bolo použitých takmer 93 % zo všetkých finančných prostriedkov.

*09.6.0.1 Vedľajšie služby v rámci predprimárneho vzdelávania - školská jedáleň*

Celkové výdavky na zariadenie školského stravovania predstavovali sumu 39.868,01 eur. Zariadenie školského stravovania poskytuje stravovacie služby pre deti MŠ, žiakov ZŠ a zamestnancov ZŠ a MŠ. Rozpis rozpočtu pokrýva potreby na výdavky týkajúce sa stravovania detí MŠ a žiakov ZŠ. Výdavky zatriedené pod vyššie uvedenou funkčnou klasifikáciou boli hradené z rozpočtových prostriedkov zriaďovateľa a z príspevku od rodičov.

Výdavky na platy a odvody zamestnancov predstavovali sumu vo výške 30.904 eur, čo predstavuje takmer 78 % z príspevku zriaďovateľa.

*10.2.0.Staroba*

Výdavky na túto funkčnú klasifikáciu boli rozpočtované vo výške 3.139 eur. Skutočné čerpanie bolo vo výške 465,40 eur.

1. **Kapitálové výdavky**

Schválený rozpočet na rok 2020 bol vo výške 50.000 eur na rekonštrukciu a modernizáciu verejného osvetlenia v obci. Rozhodnutím obecného zastupiteľstva bola investičná akcia presunutá na rok 2021. V súlade s rozhodnutím bol upravený aj rozpočet kapitálových výdavkov.

1. **Finančné operácie za rok 2020**
2. **Príjmové finančné operácie**

Príjmové finančné operácie obec vo svojom rozpočte mala plánované vo výške 50.000 eur, po úprave vo výške 26.100 eur. Z dôvodu presunu investičnej akcie na rekonštrukciu a modernizáciu verejného osvetlenia v obci na rok 2021 neboli čerpané príjmové finančné operácie.

1. **Výdavkové finančné operácie**

Výdavkové finančné operácie obec vo svojom rozpočte nemala rozpočtované a v skutočnosti ich ani nečerpala.

1. **FINANČNÉ USPORIADANIE VZŤAHOV**

V súlade s ustanovením § 16 ods. 2 zákona o rozpočtových pravidlách územnej samosprávy má obec finančne usporiadať svoje hospodárenie vrátane finančných vzťahov k zriadeným alebo založeným právnickým osobám, fyzickým osobám – podnikateľom, ktorým poskytli prostriedky svojho rozpočtu, ďalej usporiadať finančné vzťahy k štátnemu rozpočtu, štátnym fondom, rozpočtom iných obcí a k rozpočtom VÚC.

1. **Finančné usporiadanie voči zriadeným právnickým osobám**

Obec je zriaďovateľom rozpočtovej organizácie ZŠ a MŠ Malachov, ktorej poskytla dotácie na originálne kompetencie:



1. **Finančné usporiadanie voči štátnemu rozpočtu**

Obec Malachov bola v rozpočtovom roku prijímateľom finančných prostriedkov zo štátneho rozpočtu v nasledovnej výške:



Poskytnuté transfery zo ŠR boli použité v zmysle uzatvorených zmlúv a riadne zúčtované v zmysle pokynov poskytovateľa transferu resp. dotácie. Nevyčerpané príspevky z ÚPSVaR boli zúčtované a vrátené do konca marca 2021 podľa pokynov poskytovateľa. Nevyčerpané prostriedky z OÚ Banská Bystrica na prenesené kompetencie v oblasti školstva boli v zmysle usmernenia OÚ Banská Bystrica presunuté do roku 2021. Nevyčerpané prostriedky zo Štatistického úradu SR na sčítanie obyvateľstva budú dočerpané v roku 2021 v súlade s metodickým pokynom Štatistického úradu SR.

1. **BILANCIA AKTÍV A PASÍV**
2. **Bilancia aktív obce**

Aktíva, t.j. majetok účtovnej jednotky podľa účtovnej závierky k 31.12.2020 predstavujú sumu 921.018,30 eur netto.

Štruktúra aktív



Zostatková hodnota neobežného majetku obce poklesla o 53.623,61 eur. Tento pokles je spôsobený oprávkami k dlhodobému majetku.

Najvyšší podiel na obežnom majetku majú finančné účty. Ich celková hodnota narástla oproti predchádzajúcemu účtovnému obdobiu o 23.671,75 eur. Pohľadávky obce poklesli o 2.589,12 eur.

Celkom aktíva v porovnaní s rokom 2019 poklesli o 32.346,70 eur, ich celková výška k 31.12.2020 v čistej hodnote bola 921.018,30 eur.

1. **Bilancia pasív obce**

Pasíva, t.j. vlastné imanie a záväzky účtovnej jednotky podľa účtovnej závierky k 31.12.2020 predstavujú sumu 921.018,30 eur.

Súčasťou vlastného imania je aj vykázaný účtovný výsledok hospodárenia obce za predchádzajúce účtovné obdobia. Za rok 2020 obec vykázala stratu vo výške 10.407,20 eur. Uvedený výsledok hospodárenia po jeho schválení bude preúčtovaný na nevysporiadaný výsledok hospodárenia minulých rokov.

Štruktúra pasív



Vlastné imanie obce tvorí nevysporiadaný hospodársky výsledok obce minulých rokov a výsledok hospodárenia obce za hodnotené účtovné obdobie.

Celkové záväzky obce vo výške 27.112,54 eur pozostávajú z rezerv vytvorených na overenie účtovnej závierky audítorom, zúčtovania medzi subjektmi verejnej správy, z dlhodobých záväzkov zo sociálneho fondu a krátkodobých záväzkov, ktoré predstavujú záväzky z dodávateľských faktúr a záväzky na mzdy a odvody za 12/2020 vyplatené v januári 2021.

Príjmy v bežnom období, ktoré vecne patria do výnosov v budúcich obdobiach obec eviduje vo výške 584.096,98 eur. Táto suma predstavuje zostatkovú cenu majetku nadobudnutého z cudzích zdrojov, ktoré sa rozpúšťajú do výnosov v časovej a vecnej súvislosti s účtovaním odpisov, zostatkových cien a opravných položiek k dlhodobému hmotnému majetku, na obstaranie ktorého bol transfer poskytnutý.

1. **PREHĽAD O STAVE A VÝVOJI DLHU**

**Analýza dlhovej služby**

V zmysle § 17 ods. 6 zákona č. 583/2004 Z. z. o rozpočtových pravidlách územnej

samosprávy a o zmene a doplnení niektorých predpisov môže obec na plnenie svojich úloh prijať návratné zdroje financovania, len ak:

1. celková suma dlhu obce neprekročí 60 % skutočných bežných príjmov predchádzajúceho rozpočtového roka a
2. suma ročných splátok návratných zdrojov financovania vrátane úhrady výnosov a suma splátok záväzkov z investičných dodávateľských úverov neprekročí v príslušnom rozpočtovom roku 25 % skutočných bežných príjmov predchádzajúceho rozpočtového roka znížených o prostriedky poskytnuté v príslušnom rozpočtovom roku obci z rozpočtu iného subjektu verejnej správy, prostriedky poskytnuté z Európskej únie a iné prostriedky zo zahraničia alebo prostriedky získané na základe osobitného predpisu.

Z úhrnnej výšky záväzkov tvoria:

- rezervy, ktoré boli vytvorené na služby audítora 990,00 eur,

- zúčtovanie medzi subjektmi verejnej správy 4.639,58 eur,

- záväzky zo sociálneho fondu 1.182,65 eur,

- neuhradené dodávateľské faktúry 5.259,45 eur,

- mzdy + odvody za 12/2020 15.040,86 eur.

Obec v hodnotenom období nevykazuje dlh zo splácania istín návratných zdrojov financovania.

1. **HOSPODÁRENIE ROZPOČTOVEJ ORGANIZÁCIE OBCE**

Rozpočtová organizácia obce ZŠ s MŠ Malachov je svojím rozpočtom napojená na rozpočet obce prostredníctvom poskytovaných transferov.

Hospodári s finančnými prostriedkami poskytnutými zriaďovateľom na originálne kompetencie ako aj s finančnými prostriedkami poskytnutými zo ŠR na prenesené kompetencie a v neposlednej miere s finančnými prostriedkami získanými v súlade s § 23 zákona o rozpočtových pravidlách územnej samosprávy. Správa o hospodárení ZŠ a MŠ za rok 2020 tvorí prílohu tohto záverečného účtu.

1. **PODNIKATEĽSKÁ ČINNOSŤ**

Obec podnikateľskú činnosť v hodnotenom období nevykonávala.

1. **VÝSLEDOK HOSPODÁRENIA**
2. **Výsledok hospodárenia zistený podľa § 2 ods. b) a c) zákona o rozpočtových pravidlách územnej samosprávy**

V**ýs**ledok rozpočtového hospodárenia sa zisťuje po zúčtovaní celkových príjmov a výdavkov ako výsledok ich súhrnnej bilancie.

Podľa § 2 ods. b) a c) zákona o rozpočtových pravidlách územnej samosprávy prebytkom rozpočtu obce je kladný rozdiel medzi príjmami a výdavkami rozpočtu obce; schodkom rozpočtu obce je záporný rozdiel medzi príjmami a výdavkami rozpočtu obce, pričom súčasťou príjmov a výdavkov obce nie sú finančné operácie.

V zmysle § 10 ods. 7 zákona o rozpočtových pravidlách územnej samosprávy bolo povinnosťou obce zostaviť bežný rozpočet ako vyrovnaný alebo prebytkový. Bežný rozpočet mohla obec zostaviť ako schodkový, ak vo výdavkoch bežného rozpočtu rozpočtovala použitie účelovo určených prostriedkov poskytnutých zo ŠR, z rozpočtu EÚ alebo na základe osobitného predpisu (§5 zákona č. 302/2001 Z, z,), nevyčerpaných prostriedkov minulých rokov; výška schodku takto zostaveného rozpočtu nesmie byť vyššia ako suma týchto nevyčerpaných prostriedkov. Pre rok 2020 mala obec bežný rozpočet zostavený ako prebytkový, po úpravách ako schodkový. Schodok upraveného rozpočtu bol krytý zostatkom finančných prostriedkov z minulých rokov.

Kapitálový rozpočet mohla obec zostaviť ako vyrovnaný, alebo prebytkový; schodkový rozpočet sa mohol zostaviť v tom prípade, ak obec mohla tento schodok vykryť zostatkom finančných prostriedkov z minulých rokov, alebo je krytý prebytkom bežného rozpočtu alebo náhradnými zdrojmi financovania. Pre rok 2020 bol kapitálový rozpočet zostavený ako schodkový, po úpravách ako prebytkový.

Hospodárenie obce za rok 2020 dokumentuje nasledovná tabuľka:

|  |  |  |  |
| --- | --- | --- | --- |
| **Ukazovateľ** | **Schválený rozpočet** | **Upravený rozpočet** | **Skutočnosť** |
| **Bežný rozpočet** |  |  |  |
| Bežné príjmy | 525 038,00 | 530 053,40 | 534 877,03 |
| Bežné výdavky | 518 238,00 | 556 173,62 | 511 772,27 |
| **Prebytok/schodok bežného rozpočtu** | **6 800,00** | **-26 120,22** | **23 104,76** |
| **Kapitálový rozpočet** |  |  |  |
| Kapitálové príjmy | 0,00 | 40,00 | 40,00 |
| Kapitálové výdavky | 50 000,00 | 0,00 | 0,00 |
| **Prebytok/schodok kapitálového rozpočtu** | **-50 000,00** | **40,00** | **40,00** |
| vylúčenie z prebytku | 0,00 | 0,00 | 3 369,58 |
| **Upravený prebytok/schodok bežného a kapitálového rozpočtu** | **-43 200,00** | **-26 080,22** | **19 775,18** |
| **Finančné operácie** |  |  |  |
| Príjmy celkom | 50 000,00 | 26 100,00 | 0,00 |
| Výdavky celkom | 0,00 | 0,00 | 0,00 |
| **Rozdiel finančných operácií** | **50 000,00** | **26 100,00** | **0,00** |

Podľa § 16 ods. 6 zákona o rozpočtových pravidlách územnej samosprávy sa na účely tvorby peňažných fondov pri usporiadaní prebytku rozpočtu obce podľa § 10 ods. 3 písm. a) a b) citovaného zákona z tohto prebytku vylučujú:

* nevyčerpané prostriedky poskytnuté obci z Úradu práce sociálnych vecí a rodiny ako príspevok na stravu ZŠ a MŠ v celkovej výške 1.207,20 eur,
* nevyčerpané prostriedky poskytnuté obci zo Štatistického úradu SR na sčítanie obyvateľstva v celkovej výške 2.162,38 eur,

ktoré podliehajú povinnému zúčtovaniu so ŠR podľa § 8 ods. 7 zákona č. 523/2004 Z. z. o rozpočtových pravidlách verejnej správy. Nevyčerpané prostriedky boli vrátené do konca marca 2021.

**Prebytok rozpočtu obce v sume 19.775,18 eur** zistený podľa ustanovenia § 10 ods. 3 písm. a) a b) zákona o rozpočtových pravidlách územnej samosprávy upravený o nevyčerpané prostriedky poskytnuté obci z Úradu práce sociálnych vecí a rodiny ako príspevok na stravu ZŠ a MŠ v celkovej výške 1.207,20 eur a Štatistického úradu SR na sčítanie obyvateľstva vo výške 2.162,38 eur navrhujeme použiť na:

* tvorbu rezervného fondu vo výške 10 %, t.j. 1.977,52 eur,
* tvorbu fondov na údržbu a obnovu majetku obce 17.797,66 eur.

**Návrh tvorby a použitia fondov**

**Peňažné fondy obce tvorené z prebytku hospodárenia**

***PS k 1.1.2020 287.623,11 eur***

Z toho Fond na údržbu a obnovu majetku obce 96.369,49 eur

+ Tvorba fondu na údržbu a obnovu majetku obce +17.797,66 eur

z prebytku hospodárenia za rok 2020

Stav na účtoch peňažných fondov obce **308.790,35 eur**

**Rezervný fond obce**

PS k 1.1.2020 **37.063,27 eur**

+Tvorba RF 10 % z prebytku hospodárenia za rok 2020 1.977,52 eur

**Stav po tvorbe RF 39.040,79 eur**

Celkový zostatok peňažných prostriedkov k 31.12.2020 347.831,14 eur

(pozri výkaz Súvaha Úč. ROPO SFOV 1-01)

Stav peňažných fondov spolu 347.831,14 eur

V Malachove, 13.4.2021

**Základná škola s materskou školou, Banícka 52, Malachov, 974 05 Banská Bystrica**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Správa o hospodárení za rok 2020 – komentár**

Finančné prostriedky za rok 2020 na ZŠ s MŠ boli poskytnuté v celkovej výške 238 589€.

Z toho:

**NORMATÍVNE – zdroj 111 68 313**

* Mzdy 39 672 v tom vplyv Covid 19 640€
* Poistné 14 108 - II - 213€

Mzdy a poistné 53 780

* Prevádzka 13 533 - II - 1 647€
* z toho na zabez. dištanč. vzdel. 500

Čerpanie do 31.3.2021 1 000 prišli na konci roka 2020

**NENORMATÍVNE – zdroj 111 9 610**

* Asistent učiteľa 6 096
* z toho 610 4 520
* 620 1 576
* MŠ 1 162
* Príspevok na učebnice 752
* Letná škola 1 600

**DOTÁCIA NA PODPORU K STRAV. NÁV. DIEŤAŤA 3 769**

**Podpora MŠ z ÚPSVaR 15 958**

**PRENESENÉ KOMPETENCIE zdroj 111 97 650**

**ORIGINÁLNE – zdroj 41 139 417**

**SPONZORSKÉ – zdroj 72a 1 370**

**-zdroj 72c 152**

Z normatívnych finančných prostriedkov sa prostriedky čerpali okrem miezd a poistného na materiál, dezinfekciu Covid 19, energie, údržbu, služby a tvorbu sociálneho fondu. Z nenormatívnych prostriedkov sa okrem miezd a poistného použili finančné prostriedky na nákup učebných pomôcok, zabezpečenie Letnej školy ZŠ.

Z originálnych prostriedkov poskytnutých z rozpočtu obce a vlastných príjmov sa použitie týkalo, okrem miezd a poistného, hlavne úhrady za energie, nákupu materiálu a údržby Základnej školy s materskou školou, maľovanie kuchyne a jedální, oprava dopadovej plochy na detskom ihrisku. ZŠ s MŠ boli v roku 2020 poskytnuté aj finančné prostriedky z OZ Malachovská škola a poslanca OZ.